CELEX: 32015R1367
Language: sk
Date: 2015-06-04 00:00:00
Title: Delegované nariadenie Komisie (EÚ) 2015/1367 zo 4. júna 2015, ktorým sa mení delegované nariadenie (EÚ) č. 807/2014, pokiaľ ide o prechodné ustanovenia pre programy rozvoja vidieka na obdobie rokov 2007 – 2013

8.8.2015   
            
            
               SK
            
            
               Úradný vestník Európskej únie
            
            
               L 211/7
            
         DELEGOVANÉ NARIADENIE KOMISIE (EÚ) 2015/1367
   zo 4. júna 2015,
   ktorým sa mení delegované nariadenie (EÚ) č. 807/2014, pokiaľ ide o prechodné ustanovenia pre programy rozvoja vidieka na obdobie rokov 2007 – 2013
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1305/2013 zo 17. decembra 2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a o zrušení nariadenia Rady (ES) č. 1698/2005 (1), a najmä na jeho článok 89,
   keďže:
   
               (1)
            
            
               Delegované nariadenie komisie (ES) č. 1974/2006 (2) bolo zrušené nariadením Komisie (EÚ) č 807/2014 (3). V článku 19 delegovaného nariadenia (EÚ) č. 807/2014 sa však stanovuje, že nariadenie (ES) č. 1974/2006 sa naďalej uplatňuje na operácie vykonávané podľa programov schválených Komisiou v rámci nariadenia Rady (ES) č. 1698/2005 (4) pred 1. januárom 2014.
            
         
               (2)
            
            
               Článkom 9 nariadenia (ES) č. 1974/2006 sa stanovuje strop pre prevody príspevkov z EPFRV zo strany členských štátov medzi prioritnými osami ich programov rozvoja vidieka a stanovujú sa lehoty pre oznámenie takýchto zmien Komisii a posúdenie týchto zmien Komisiou.
            
         
               (3)
            
            
               Pretrvávajúce hospodárske ťažkosti v členských štátoch mali významný vplyv na plnenie osobitných prioritných osí v rámci programov rozvoja vidieka na obdobie rokov 2007 – 2013.
            
         
               (4)
            
            
               Neskoré prijatie právneho základu pre nové programové obdobie výrazne zdržalo prijatie programov rozvoja vidieka na obdobie rokov 2014 – 2020, čím sa ďalej obmedzili možnosti členských štátov podporovať vidiecke hospodárstva.
            
         
               (5)
            
            
               S cieľom investovať všetky možné zdroje do rastu a zamestnanosti by sa členským štátom malo umožniť využívanie prostriedkov, ktoré už boli vyčlenené v rámci programov spolufinancovaných Úniou.
            
         
               (6)
            
            
               Je preto vhodné zvýšiť flexibilitu pre prevody medzi osami.
            
         
               (7)
            
            
               Delegované nariadenie (EÚ) č. 807/2014 by sa preto malo zodpovedajúcim spôsobom zmeniť,
            
         PRIJALA TOTO NARIADENIE:
   Článok 1
   V článku 19 delegovaného nariadenia (EÚ) č. 807/2014 sa dopĺňajú tieto odseky:
   
      „Pokiaľ ide o prevod medzi osami, strop 3 % stanovený v článku 9 ods. 2 a ods. 4 nariadenia (ES) č. 1974/2006 sa zvyšuje na 5 %.
      Pokiaľ ide o lehotu na oznámenie zmien programu Komisii, konečný termín stanovený v článku 9 ods. 3 nariadenia (ES) č. 1974/2006 sa z 31. augusta 2015 presúva na 30. septembra 2015.
      Pokiaľ ide o lehotu Komisie na posúdenie požadovaných zmien, štvormesačné obdobie stanovené v článku 9 ods. 6 nariadenia (ES) č. 1974/2006 sa skracuje na tri mesiace.“
   
   Článok 2
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 4. júna 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 347, 20.12.2013, s. 487.
   
      (2)  Nariadenie Komisie (ES) č. 1974/2006 z 15. decembra 2006, ktorým sa ustanovujú podrobné pravidlá vykonávania nariadenia Rady (ES) č. 1698/2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) (Ú. v. EÚ L 368, 23.12.2006, s. 15).
   
      (3)  Delegované nariadenie Komisie (EÚ) č. 807/2014 z 11. marca 2014, ktorým sa dopĺňa nariadenie Európskeho parlamentu a Rady (EÚ) č. 1305/2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a ktorým sa zavádzajú prechodné ustanovenia (Ú. v. EÚ L 227, 31.7.2014, s. 1).
   
      (4)  Nariadenie Rady (ES) č. 1698/2005 z 20. septembra 2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) (Ú. v. ES L 277, 21.10.2005, s. 1.)